次韵蘇翰林五日揚州石塔寺烹茶
作者：晁補之
朝代：宋

paragraphs: 唐來木蘭寺，遺跡今未滅。
僧鍾嘲飯後，語出饑客舌。
今公食方丈，玉茗攄噫噎。
當年卧江湖，不泣逐臣玦。
中和似此茗，受水不易節。
輕塵散羅麴，亂乳發甌雪。
佳辰雜蘭艾，共弔楚纍潔。
老謙三昧手，心得非口訣。
誰知此間妙，我欲希超絕。
持誇淮北士，湯餠供朝啜。